鵬飛操
作者：黎廷瑞
朝代：宋

paragraphs: 朝吾發兮海溟，夕吾抵兮天門。
鱗脫軀兮欲蛻，翮之起兮如雲。
濤山湧兮雪浪，駕天風兮浩蕩。
霓掩映兮霞蒸，倏橫飛兮徑上。
龍膢余兮鳳來迎，帝下觀兮環珮鳴。
逍遥遊兮既極，澹河漢兮無聲。
河漢無聲兮有意，誰知之兮漆園吏。
桐之孫兮吏之魂，吏不語兮孫能言。
忘言兮且止，極吾思兮隠几。
春風菲菲兮杏壇花，春服翩翩兮沂水涯。
聊徜徉兮稅駕，奚必之兮南華。